ai4bharat/Pralekha huggingface dataset:
பிரதமர் அலுவலகம்
காந்திநகரில் நாளை ஆப்பிரிக்க வளர்ச்சி வங்கியின் வருடாந்தர கூட்டத்தில் பங்கேற்கிறார். பிரதமர் இன்று குஜராத்திற்கு பயணம் மேற்கொள்கிறார்.
பிரதமர் திரு. நரேந்திர மோடி இன்று குஜராத்திற்கு இரண்டு நாள் பயணமாக செல்ல உள்ளார். இன்று கட்ச்சில், பல்வேறு வளர்ச்சி திட்டங்களை அடிக்கல் நாட்டி, துவக்கி வைக்க உள்ளார். மே 23, செவ்வாய்க் கிழமை காந்திநகரில் நடைபெற உள்ள ஆப்பிரிக்க வளர்ச்சி வங்கியின் வருடாந்தர கூட்டத்தில் பிரதமர் பங்கேற்பார்.
நேற்று, பிரதமர் தனது டுவிட்டர் பக்கத்தில், தான் குஜராத்திற்கு மேற்கொள்ள உள்ள இரண்டு நாள் பயண விவரங்களை தொடர் பதிவுகள் மூலம் அறிவித்து இருந்தார்.
“நாளை, நான் குஜராத்திற்கு இரண்டு நாள் பயணம் மேற்கொள்ள உள்ளேன். அப்போது கட்ச் மற்றும் காந்தி நகரில் நடைபெற உள்ள நிகழ்ச்சிகளில் பங்கேற்க உள்ளேன்.”
“கண்டலா துறைமுகத்தின் பல்வேறு திட்டங்களுக்கு அடிக்கல் நாட்டி, துவக்கி வைக்க உள்ளேன். காந்திதாம் பொது கூட்டத்தில் உரையாற்ற உள்ளேன்.”
“பாச்சாவோவில் உள்ள நீரேற்று நிலையத்தை துவக்கி வைத்து, பொது கூட்டத்தில் பங்கேற்க உள்ளேன். இதனை http://nm4.in/dnldapp பயன்படுத்தி உங்கள் கைப்பேசியில் பார்க்கலாம்”.
“எனது இதயத்தில் கட்ச்சிற்கு என தனி ஒரு சிறப்பு இடம் உண்டு. இந்த இடத்தில் சிறந்த மக்களும், மீண்டெழும் சக்தியும் உள்ளது.
“2001 நிலநடுக்கத்தில், யாரும் எண்ணி பார்க்க முடியாத அளவில் சேதம் அடைந்த கட்ச், தற்போது இந்தியாவில் விரைவாக வளர்ந்து வரும் மாவட்டங்களில் ஒன்று.”
“செவ்வாய்க் கிழமை, காந்திநகரில் நடைபெற உள்ள @AfDB_Group கூட்டத்தின் துவக்க விழாவில் பங்கேற்க உள்ளேன்.”
“@AfDB_Group தனது வருடாந்தர கூட்டத்திற்கு, 'ஆப்பிரிக்காவில் வளம் உருவாக்கும் வகையில் வேளாண் துறையில் உருமாற்றம்' என்ற பொருத்தமான தலைப்பை தேர்ந்தெடுத்துள்ளது.”
“@AfDB_Group வருடாந்தர கூட்டத்தின் போது, #AfDBAM2017 பங்கேற்க உள்ள சிறப்பு பிரமுகர்களை நான் சந்திக்க உள்ளேன்” என்று பிரதமர் தனது டுவிட்டர் பக்கத்தில் தெரிவித்துள்ளார்.
பிரதமர் அலுவலகம்
ஷாங்காய் ஒத்துழைப்பு அமைப்பின் உச்சிமாநாட்டுக்கு இடையே இரான் அதிபருடன் பிரதமர் சந்திப்பு
உஸ்பெகிஸ்தானின் சமார்கண்டில் நடைபெறும் ஷாங்காய் ஒத்துழைப்பு அமைப்பின் 22-வது கூட்டத்திற்கிடையே இரான் அதிபர் மேதகு இப்ராஹிம் ரெய்சியை பிரதமர் திரு நரேந்திர மோடி சந்தித்துப் பேசினார். 2021 ஆம் ஆண்டில் அதிபராக ரெய்சி பதவியேற்ற பிறகு இருவரும் சந்திப்பது இதுதான் முதல் முறை.
இந்த சந்திப்பின் போது, இரு தரப்பு உறவுகள் சம்பந்தமான பல்வேறு முக்கிய விஷயங்களை இருவரும் விவாதித்ததோடு, இரு நாடுகளுக்கு இடையேயான உறவை மேலும் வலுப்படுத்துவதில் தங்களது ஆர்வத்தையும் வெளிப்படுத்தினார்கள். இருநாட்டு மக்களிடையேயான வலுவான தொடர்பு உள்ளிட்ட வரலாற்றுச் சிறப்புமிக்க மற்றும் நாகரீக இணைப்பினால் இந்திய-ஈரான் இருதரப்பு உறவுகள் தழைத்தோங்குவதாக பிரதமர் குறிப்பிட்டார்.
ஷாஹித் பெஹஸ்தி முனையம், சாபஹர் துறைமுகம் ஆகியவற்றின் வளர்ச்சிப் பணிகளை ஆய்வு செய்த தலைவர்கள், பிராந்திய இணைப்பில் இருதரப்பு ஒத்துழைப்பின் முக்கியத்துவத்தை சுட்டிக் காட்டினார்கள்.
ஆப்கானிஸ்தான் உள்ளிட்ட சர்வதேச மற்றும் பிராந்திய நிலவரங்கள் குறித்தும் இருவரும் ஆலோசனை நடத்தினார்கள். ஆப்கானிஸ்தான் மக்களுக்கு மனிதாபிமான உதவிகளை வழங்குவதற்கான இந்தியாவின் முன்னுரிமைகள் மற்றும் அமைதியான, நிலையான, பாதுகாப்பான ஆப்கானிஸ்தானுக்கு ஆதரவாக பிரதிநிதித்துவ மற்றும் உள்ளடக்கிய அரசியலின் அவசியத்தை பிரதமர் மீண்டும் வலியுறுத்தினார்.
இந்தியாவிற்கு கூடிய விரைவில் வருமாறு அதிபர் திரு ரெய்சிக்கு பிரதமர் அழைப்பு விடுத்தார்.
வணிகம் மற்றும் தொழில்துறை அமைச்சகம்
வர்த்தகத்துக்கு இந்தியா மீண்டும் திரும்பியுள்ளதை இந்திய சர்வதேச வர்த்தக சந்தை காட்டும் - திரு பியூஷ் கோயல்
வர்த்தகத்துக்கு இந்தியா மீண்டும் திரும்பியுள்ளதை இந்திய சர்வதேச வர்த்தக சந்தை காட்டும் - மத்திய வர்த்தக மற்றும் தொழில்துறை அமைச்சர் திரு பியூஷ் கோயல் கூறியுள்ளார்.
40வது சர்வதேச இந்திய வர்த்தக சந்தையை, மத்திய அமைச்சர் திரு பியூஷ் கோயல் இன்று தொடங்கி வைத்தார். இந்நிகழ்ச்சியில் அவர் பேசியதாவது:
சரக்கு மற்றும் சேவை ஏற்றுமதியில், இந்தியா உயர்ந்த நிலையில் உள்ளது. உலகளாவிய நுகர்வு சங்கிலியை பராமரிப்பதில், இந்தியாவை நம்பிக்கையான கூட்டணி நாடாக உலக நாடுகள் கருதுகின்றன. கொவிட்-19 முடக்க காலத்திலும், உலக சமுதாயத்துக்கான சேவை ஆதரவை இந்தியா குறைக்கவில்லை.
அன்னிய நேரடி முதலீட்டில், இதுவரை இல்லாத உயர்வை இந்தியா கண்டுள்ளது. முதல் 4 மாதத்தில் அன்னிய நேரடி முதலீடு இதுவரை இல்லாத அளவில் உயர்ந்துள்ளது. இது கடந்தாண்டு இதே கால அளவை விட 62 சதவீதம் அதிகம். வர்த்தகத்துக்கு இந்தியா மீண்டும் திரும்பியுள்ளதை இந்திய சர்வதேச வர்த்தக சந்தை நிருபிக்கும்.
பொருளாதாரம், ஏற்றுமதி, கட்டமைப்பு, தேவை மற்றும் பன்முகத்தன்மை ஆகியவை இந்தியாவின் 5 சூத்திரங்கள். சிறந்த கட்டமைப்பு, சிறந்த வளர்ச்சிக்கான தேவை, வளர்ச்சியில் பன்முகத்தன்மை ஆகியவை பொருளாதார மறுமலர்ச்சியின் மையமாக மாறும்.
இந்திய சர்வதேச வர்த்தக சந்தை தற்சார்பு இந்தியா திட்டத்தை ஊக்குவிக்கும் மற்றும் உலகளாவிய தயாரிப்புக்கு குரல் கொடுக்கும் எண்ணத்தை ஊக்குவிக்கும்.
இவ்வாறு மத்திய அமைச்சர் திரு. பியூஷ் கோயல் கூறினார்.
சுகாதாரம் மற்றும் குடும்ப நலத்துறை அமைச்சகம்
மத்திய அரசு மூன்று கோடி என்95 முகக்கவசங்களை மாநில அரசுகளுக்கு விநியோகித்துள்ளது
1.28 கோடிக்கும் அதிகமான பிபிஇ கருவிகள், 10 கோடிக்கும் அதிகமான ஹைட்ரோகுளோரோகுயின் மாத்திரைகளையும் மத்திய அரசு இலவசமாக வழங்கியுள்ளது
கொவிட்-19 பெருந்தொற்றுப் பரவலைக் கட்டுப்படுத்துவதற்காகவும், நிலைமையை நிர்வகிப்பதற்காகவும், அயராது பாடுபட்டு வரும் மாநில மற்றும் யூனியன் பிரதேச அரசுகளின் நடவடிக்கைகளுக்கு உதவும் வகையில் மத்திய அரசு மருத்துவ உள்கட்டமைப்பை வலுப்படுத்துவதில் முக்கிய பங்காற்றுகிறது.
மேலும், மருந்துப் பொருட்களையும் மத்திய அரசு, மாநிலங்களுக்கும், யூனி்யன் பிரதேசங்களுக்கும் விநியோகித்து வருகிறது. துவக்கத்தில், மத்திய அரசு விநியோகித்த சில பொருட்கள் நம் நாட்டில் உற்பத்தி செய்யப்படவில்லை. உலக அளவிலும் இவற்றுக்கான தேவை அதிகமாக இருந்ததால் அயல்நாட்டுச் சந்தைகளிலும் கிடைப்பது கடினமாக இருந்தது.
மத்திய சுகாதாரம் மற்றும் குடும்பநல அமைச்சகம், மத்திய ஜவுளி அமைச்சகம், மத்திய மருந்துப் பொருட்கள் அமைச்சகம், தொழில் மற்றும் உள்நாட்டு வர்த்தக மேம்பாட்டுக்கான துறை, பாதுகாப்பு ஆராய்ச்சி மற்றும் வளர்ச்சி நிறுவனம் மற்றும் பிற அமைப்புகளுடன் ஒன்றிணைந்து, தனிநபர் பாதுகாப்பு கருவிகள், என்95 முகக்கவசங்கள், வென்ட்டிலேட்டர்கள் ஆகியவற்றை உள்நாட்டுத் தொழில்துறையே உற்பத்தி செய்ய ஊக்குவிப்பட்டது. இதன் விளைவாக, தற்சார்பு இந்தியா மற்றும் இந்தியாவிலேயே உற்பத்தி செய்வோம் ஆகிய திட்டங்கள் மத்திய அரசால் வலுப்படுத்தப்பட்டு, அத்தியாவசியப் பொருட்கள் உள்நாட்டிலேயே உற்பத்தி செய்யப்பட்டன.
2020 மார்ச் 11-ம் தேதி முதல், மத்திய அரசு 3.04 கோடிக்கும் அதிகமான என் 95 முகக்கவசங்கள், 1.28 கோடிக்கும் கூடுதலான தனிநபர் பாதுகாப்புக் கருவிகள் ஆகியவற்றை, மாநில அரசுகள், யூனியன் பிரதேச நிர்வாகங்கள், மத்திய நிறுவனங்களுக்கு இலவசமாக வழங்கியுள்ளது. 10.83 கோடிக்கும் கூடுதலான ஹைட்ரோகுளோரோகுயின் மாத்திரைகளையும் விநியோகித்துள்ளது.
மேலும், இந்தியாவிலேயே உற்பத்தி செய்வோம் திட்டத்தின் கீழ், 22,533 வென்ட்டிலேட்டர்கள் மாநிலங்களுக்கும், யூனியன் பிரசேதங்களுக்கும் வழங்கப்பட்டுள்ளன. இவற்றை முறையாக பொருத்தி, பயன்படுத்தச் செய்வதையும் மத்திய அரசு உறுதிப் படுத்தியுள்ளது.
-----
(
பாதுகாப்பு அமைச்சகம்
பெண் அதிகாரிகளுக்கு, காலமுறை அடிப்படையிலான கர்னல் பதவி : இந்திய ராணுவம் வழங்குகிறது
ராணுவத்தில் 26 ஆண்டு கால பணியை நிறைவு செய்த, 5 பெண் அதிகாரிகளுக்கு கர்னல் பதவி வழங்க, இந்திய ராணுவத்தின் தேர்வு வாரியம் அனுமதித்துள்ளது.
ராணுவத்தின் சிக்னல், எலக்ட்ரானிக், மெக்கானிக்கல் மற்றும் இன்ஜினியரிங் படைப்பிரிவுகளில் பணியாற்றும் பெண் அதிகாரிகளுக்கு கர்னல் பதவி அனுமதிக்கப்படுவது இதுவே முதல் முறை.
இதற்கு முன்பு, மருத்துவப் பிரிவு, நீதிபதி அட்வகேட் ஜெனரல் மற்றும் கல்வி பிரிவு ஆகியவற்றில் மட்டுமே கர்னல் அந்தஸ்து வரை, பதவிஉயர்வு வழங்கப்பட்டது.
தற்போது பெண் அதிகாரிகளுக்கு, கர்னல் அந்தஸ்து வரையிலான பதவி உயர்வு, ராணுவத்தின் பல பிரிவுகளுக்கு விரிவுபடுத்தப்படுகிறது. இது ராணுவத்தில், பெண் அதிகாரிகளுக்கு வேலை வாய்ப்புகள் அதிகரிப்பதன் அறிகுறியாக உள்ளது. ராணுவத்தின் பல பிரிவுகளில், குறுகிய காலப் பணியில் சேர்க்கப்பட்ட பெண் அதிகாரிகளுக்கு, நீண்ட காலப் பணி வழங்க முடிவு செய்யப்பட்டுள்ளதால், இந்த நடவடிக்கை, இந்திய ராணுவத்தின் பாலின-சமத்துவ அணுகுமுறையை காட்டுகிறது.
கால முறை அடிப்படையிலான கர்னல் பதவிக்கு தேர்ந்தெடுக்கப்பட்ட பெண் அதிகாரிகளில், சிக்னல் படைப்பிரிவைச் சேர்ந்த லெப்டினன்ட் கர்னல் சங்கீதா சர்தானா, இஎம்இ படைப்பிரிவைச் சேர்ந்த லெப்டினன்ட் கர்னல்கள் சோனியா ஆனந்த் மற்றும் நவ்னீத் துக்கல், இன்ஜினியர்ஸ் படைப்பிரிவைச் சேர்ந்த லெப்டினன்ட் கர்னல்கள் ரீனு கண்ணா மற்றும் ரிட்சா சாகர் ஆகியோர் அடங்குவர்.
பிரதமர் அலுவலகம்
2018 - ஆசிய விளையாட்டுப் போட்டிகளில் தங்கப்பதக்கம் வென்ற இந்திய படகு போட்டி குழுவிற்கு பிரதமர் வாழ்த்து
இந்தோனேஷியாவில் உள்ள ஜகார்த்தா – பாலெம்பாங்-கில் நடைபெறும் 18-ஆவது ஆசிய விளையாட்டுப் போட்டிகளின் ஆடவருக்கான நான்கு துடுப்புகள் குழுப் பிரிவில் தங்கப்பதக்கம் வென்ற ஸ்வரண் சிங், தத்து பபன் போக்கனல், ஓம் பிரகாஷ், சுக்மீத் சிங் ஆகியோருக்கு பிரதமர் திரு.நரேந்திர மோடி வாழ்த்து தெரிவித்துள்ளார்.
“படகுப் போட்டியில் நமது குழு மகத்தானதாக விளங்குகிறது. ஆடவருக்கான நான்கு துடுப்புகள் படகுப் போட்டியில் தங்கம் வென்றிருப்பதன் மூலம் இந்தியாவின் பெருமை விரிவடைந்துள்ளது. இந்தக்குழுவில் இடம் பெற்ற ஸ்வரண் சிங், தத்து பபன் போக்கனல், ஓம் பிரகாஷ், சுக்மீத் சிங் ஆகியோருக்கு வாழ்த்துக்கள்.” என்று பிரதமர் கூறியுள்ளார்.
பிரதமர் அலுவலகம்
ஸ்ரீ சப்தகோட்டீஸ்வரர் தேவஸ்தானம் புதுப்பிக்கப்பட்டதற்கு பிரதமர் மகிழ்ச்சி தெரிவித்துள்ளார்
கோவாவின் பிச்சோலிம் நகரின் நார்வேயில் உள்ள ஸ்ரீ சப்தகோட்டீஸ்வரர் தேவஸ்தானம் புதுப்பிக்கப்பட்டதற்கு பிரதமர் திரு நரேந்திர மோடி மகிழ்ச்சி தெரிவித்துள்ளார்.
கோவா முதல்வர் டாக்டர் பிரமோத் சாவந்த் வெளியிட்டுள்ள ட்விட்டர் பதிவிற்கு பதில் அளித்துள்ள பிரதமர்,
“பிச்சோலிம் நகரின் நார்வேயில் உள்ள ஸ்ரீ சப்தகோட்டீஸ்வரர் தேவஸ்தானம் புதுப்பிக்கப்பட்டிருப்பது, நமது ஆன்மீக பாரம்பரியங்களுடனான இளைஞர்களின் பிணைப்பை மேலும் ஆழப்படுத்தும். கோவாவின் சுற்றுலாவை இது மேலும் ஊக்குவிக்கும்”, என்று குறிப்பிட்டார்.
சுகாதாரம் மற்றும் குடும்ப நலத்துறை அமைச்சகம்
மருத்துவமனைகளில் நல்ல நடைமுறைகள் குறித்த விதிமுறைகள் கொண்ட கையேடு; தேசிய தேர்வு வாரியத்தின் சர்வதேச மாணவர்களுக்கான ஃபெலோஷிப் திட்டத்துக்கான தகவல் அறிக்கை ஆகியவற்றை டாக்டர் ஹர்ஷ்வர்தன், வெளியிட்டார்
மருத்துவமனைகளில் நல்ல நடைமுறைகள் குறித்த விதிமுறைகள் கொண்ட கையேடு; தேசிய தேர்வு வாரியத்தின் சர்வதேச மாணவர்களுக்கான உதவித்தொகைத் திட்டத்துக்கான தகவல் அறிக்கை ஆகியவற்றை இன்று புதுதில்லியில் மத்திய சுகாதார குடும்ப நலத்துறை அமைச்சர் டாக்டர் ஹர்ஷ்வர்தன், மத்திய சுகாதார இணை அமைச்சர் திரு அஸ்வனி குமார் உடன் இணைந்து வெளியிட்டார்.
இணையதளத்தில் இந்த மின் புத்தகங்களை வெளியிட்ட டாக்டர் ஹர்ஷ்வர்தன், தங்களது மருத்துவத் தொழில் சார்ந்த விஷயங்களில் ஒழுக்கமான நடவடிக்கைகளைப் பின்பற்றுவதற்கு மருத்துவர் சமுதாயம் உறுதி பூணவேண்டும் என்று வலியுறுத்தினார். தேசியத் தேர்வு வாரியத்தின் டிப்ளோமாட்டுகளுக்கு வழிமுறைகளை எடுத்துச் சொல்லும் ஒரு முயற்சியே நல்ல மருத்துவ நடைமுறைகள் குறித்த விதிமுறை கையேடு என்று அவர் கூறினார். மருத்துவத் துறை சார்ந்த படிப்புகளை மேற்கொள்ளும் மருத்துவர்கள், ஒரு மருத்துவரிடமிருந்து எதிர்பார்க்கப்படுகின்ற ஒழுக்கமான உயரிய நடத்தைக் கோட்பாடுகளை பின்பற்ற வேண்டும் என்று கேட்டுக்கொண்டார். மருத்துவர்கள் நோயாளிகள் ஆகிய இரு பிரிவினரையும் பாதுகாக்கும் நோக்கத்துடன் இந்த முயற்சி மேற்கொள்ளப்பட்டுள்ளது என்றார் அவர். ‘நல்ல முறையில் மருத்துவத் தொழிலை மேற்கொள்பவர்’ என்பவருடைய பொறுப்புக்களையும், அவர் ஆற்ற வேண்டிய பங்கையும் புரிந்துகொண்டு மருத்துவர்களின் பயிற்சிக் காலத்தில் மிகவும் முக்கியமாக கடைப்பிடித்து, செயல்படுவதன் முக்கியத்துவத்தை அவர் வலியுறுத்தினார்.
42 கல்வி நிலையங்களில், 11 சிறப்புத் துறைகளில் நடப்பு 2020- 2021 ஆண்டுக்கான சர்வதேச மாணவர்களுக்கான படிப்புகள் குறித்த தகவல் அறிக்கையையும், அவர் வெளியிட்டார். சார்க் நாடுகள் உட்பட உலகின் அனைத்து நாடுகளிலும் உள்ள MS MD முடித்த மாணவர்கள் பயன்பெறும் வகையில், பொதுத்தேர்வு எழுதி உதவித்தொகைத் திட்டத்தில் பங்கேற்கக் கூடிய வகையில் படிப்புத் திட்டங்கள் அறிமுகப்படுத்தப்படுவது இதுவே முதல் முறை. சர்வதேச மருத்துவத் தளத்தில் நாட்டின் நிலையை மேலும் அதிகரிக்க இது உதவும் என்றார் அவர்.
தனியார் மற்றும் அரசு கல்வி நிறுவனங்கள் மூலம் 23 உப சிறப்புத்துறைகளில் உதவித்தொகைத் திட்டங்களும் 30 உயர் சிறப்புத் துறைகளிலும் 29 பிற துறைகளிலும் டி என் பி திட்டம் நடைபெறும். இவை உட்பட நவீன மருத்துவத்தில் 82 துறைகளில் முதன்மைத் திட்டங்கள் நடத்தப்படுகின்றன. நாட்டிலுள்ள பல்வேறு அரசு பொதுத்துறை நிறுவனங்கள்/ முனிசிபல்/ தனியார்துறை மருத்துவமனைகளில் தற்போதுள்ள கட்டமைப்பைப் பயன்படுத்தி பல்வேறு பயிற்சிப் படிப்புகளை நடத்துவதற்கு தேசிய தேர்வு வாரியம் ஊக்கமளித்து வருகிறது. பட்டமேற்படிப்பு படிக்கும் மருத்துவ மாணவர்களை ஊக்குவிப்பதன் மூலம், மருத்துவ ஆதாரங்களில் நாட்டில் தற்போதுள்ள இடைவெளியைக் குறைக்க முடியும் என்றும் அவர் கூறினார்.
தேசிய மருத்துவர் தினத்தையொட்டி மருத்துவர்களுக்கு வாழ்த்து தெரிவித்த டாக்டர் ஹர்ஷ்வர்தன், டாக்டர் பிசி ராய் அவர்களுக்குப் புகழஞ்சலி செலுத்தினார். டாக்டர்.பிசி ராய் அவர்களைக் கவுரவிக்கும் வகையில் 1 ஜூலை, தேசிய மருத்துவர் தினமாகக் கொண்டாடப்படுகிறது. மத்திய சுகாதார இணை அமைச்சர் திரு அஸ்வினி குமார் சப்வே, தேசிய மருத்துவர் தினத்தையொட்டி மருத்துவர்களுக்கு வாழ்த்து தெரிவித்தார். மருத்துவர்களுக்கும், நோயாளிகளுக்கும் இடையேயான உறவு நம்பிக்கையுடன் கூடியதாக இருக்கவேண்டும் என்று அவர் வலியுறுத்தினார்.
(Visitor Counter : 152
குறு சிறு மற்றும் நடுத்தர தொழில் துறை அமைச்சகம்
தற்சார்பை நோக்கமாகக் கொண்டு அசாமில் தேனீ வளர்ப்பு பெட்டிகள், ஊறுகாய் தயாரிப்பு இயந்திரங்கள் மற்றும் தானியங்கி அகர்பத்தி இயந்திரங்கள் ஆகியவற்றை கேவிஐசி தலைவர் வழங்கினார்
பிரதமர் திரு நரேந்திர மோடியின் தற்சார்பு இந்தியா தொலைநோக்குப் பார்வையை நிறைவேற்றும் வகையில் மத்திய சிறு குறு மற்றும் நடுத்தர தொழில்துறை அமைச்சகத்தின் காதி மற்றும் கிராம தொழில்துறை ஆணையத் தலைவர் திரு மனோஜ்குமார் அசாமில் இன்று 3 வெவ்வெறு விநியோக நிகழ்ச்சிகளை தொடங்கிவைத்தார். இந்நிகழ்ச்சிகளில் தேனீ வளர்ப்பு பெட்டிகள், ஊறுகாய் தயாரிப்பு இயந்திரங்கள் மற்றும் தானியங்கள் அகர்பத்தி இயந்திரங்கள் ஆகியவை பயனாளிகளுக்கு வழங்கப்பட்டது.
தமுல்பூரில் உள்ள குமரிகட்டம் கிராமத்தில் 50 தேனீ வளர்ப்பாளர்களுக்கு 500 தேனீ வளர்ப்பு பெட்டிகள் வழங்கப்பட்டன. குவஹாத்தியில் உள்ள கேவிஐசி வளாகத்தில் 40 ஊறுகாய் தயாரிப்பு இயந்திரங்களும், 20 தானியங்கி அகர்பத்தி இயந்திரங்களும் அளிக்கப்பட்டன.
புள்ளியியல் மற்றும் திட்ட அமலாக்கம் அமைச்சகம்
2020-21-ஆம் ஆண்டின் இரண்டாம் காலாண்டுக்கான  உள்நாட்டு மொத்த உற்பத்தி மதிப்பீடு
மத்திய புள்ளியியல் மற்றும் திட்டமிடுதல் அமலாக்க அமைச்சகத்தின் தேசிய புள்ளியியல் அலுவலகம், 2020-21-ஆம் ஆண்டின் இரண்டாம் காலாண்டுக்கான  உள்நாட்டு மொத்த உற்பத்தி  மதிப்பீடுகளை வெளியிட்டுள்ளது.
நிலை  மற்றும் தற்போதைய விலைகள் ஆகிய இரண்டின் அடிப்படையிலும், ஜிடிபியின் முந்தைய செலவு அம்சங்களின் காலாண்டு மதிப்பீடுகளுடன் இது வெளியிடப்பட்டுள்ளது.
கொவிட்-19 பெருந்தொற்று பரவுவதை தடுப்பதற்காக பொருளாதார நடவடிக்கைகளின் மீது முதலாம் காலாண்டில் கட்டுப்பாடுகள் விதிக்கப்பட்டன. படிப்படியாகக் கட்டுப்பாடுகள் தளர்த்தப்பட்ட போதிலும், அவற்றின் பாதிப்பு பொருளாதார நடவடிக்கைகளில் இருக்கிறது.
தரவுகளும் முழுமையாகக் கிடைக்காததால், அவை கிடைத்தவுடன் மதிப்பீடுகளில் மாற்றம் செய்யப்படும். அக்டோபர்-டிசம்பர், 2020-க்கான  ஜிடிபி மதிப்பீடுகள 2021 பிப்ரவரி 26 அன்று வெளியிடப்படும்.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://www.pib.gov.in/PressReleasePage.aspx?PRID=1676486
குடியரசுத் துணைத் தலைவர் செயலகம்
பெண்களுக்கு சம சொத்துரிமைகள் வழங்க குடியரசுத் துணைத் தலைவர் வலியுறுத்தல்
பெண்களுக்கு சம சொத்துரிமை அளிக்க வேண்டும் எனவும், நாடு முன்னேற பெண்களுக்கு முழு அதிகாரம் அளிப்பதன் முக்கியத்துவத்தையும் குடியரசுத் துணைத் தலைவர் திரு எம்.வெங்கையா நாயுடு வலியுறுத்தியுள்ளார்.
ஆந்திர மாநிலம் நெல்லூர் வெங்கடாச்சலம் பகுதியில் ஸ்வர்ண பாரத் அறக்கட்டளையின் 20ம் ஆண்டு கொண்டாட்டங்களில் குடியரசுத் துணைத் தலைவர் திரு எம். வெங்கையா நாயுடு கலந்து கொண்டார்.
இந்நிகழ்ச்சியில் பேசிய அவர் கூறியதாவது:
நாட்டின் மக்கள் தொகையில் 50 சதவீதம் பேர் பெண்கள். பல துறைகளில் ஆண்களுக்கு நிகராக பெண்கள் பங்குபெறுவதை ஊக்குவிக்க வேண்டும்.
பெண்களுக்கு எதிரான அடக்குமுறைகளை தடுக்க வேண்டும். பல தொழில்களில் பெண்களுக்கு பயிற்சி அளிக்கப்பட வேண்டும். நாடாளுமன்றத்தில் பெண்களுக்கு இட ஒதுக்கீடு வழங்க வேண்டும்.
ஊரக பகுதிகளைச் சேர்ந்த பின்தங்கிய மக்களின் கனவுகளை நிறைவேற்ற, ஸ்வர்ண பாரத் அறக்கட்டளை பணியாற்றியுள்ளது திருப்தி அளிக்கிறது. இதில் பலர் வெற்றிகரமான தொழில் முனைவோர்களாக மாறியுள்ளனர். ஏழைகளை கல்வி மற்றும் தொழிற் கல்வி மூலமாக முன்னேற்ற வேண்டும். வேளாண்மை மீது அனைத்து தரப்பினரும் கவனம் செலுத்த வேண்டும். கொரோனா தடுப்பூசி செலுத்திக் கொள்ளாதவர்கள், தயக்கத்தை போக்கி தடுப்பூசி செலுத்திக் கொள்ள வேண்டும்.
இவ்வாறு திரு. வெங்கையா நாயுடு கேட்டுக் கொண்டார்.
இந்நிகழ்ச்சியில் மத்திய உள்துறை அமைச்சர் திரு அமித்ஷா உட்பட பலர் கலந்து கொண்டனர்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleasePage.aspx?PRID=1771680
உள்துறை அமைச்சகம்
ஐக்கிய ஜனதா தளத்தின் முன்னாள் தேசியத் தலைவர் திரு சரத் யாதவ் மறைவுக்கு மத்திய உள்துறை அமைச்சர் திரு அமித் ஷா இரங்கல்
ஐக்கிய ஜனதா தளத்தின் முன்னாள் தேசியத் தலைவர் திரு சரத் யாதவ் மறைவுக்கு மத்திய உள்துறை அமைச்சர் திரு அமித் ஷா இரங்கல் தெரிவித்துள்ளார். மறைந்த தலைவருக்கு இறுதி அஞ்சலி செலுத்துவதற்காக இன்று சரத் யாதவின் இல்லத்திற்குச் சென்ற திரு அமித் ஷா, புதுதில்லியில் உள்ள அவரது குடும்ப உறுப்பினர்களுக்கு ஆறுதல் கூறினார்.
திரு சரத் யாதவ் மறைவு நாட்டின் பொது வாழ்க்கைக்கு ஈடு செய்ய முடியாத இழப்பு என்று மத்திய உள்துறை அமைச்சர் தெரிவித்துள்ளார். திரு சரத் யாதவ் தனது பல தசாப்த கால பொது வாழ்வில், நாட்டில் அவசரநிலைக்கு எதிராக குரல் எழுப்பி, ஏழைகள் மற்றும் பிற்படுத்தப்பட்டோர் பிரச்சினைகளை எழுப்பி, அவர்களின் நலனுக்காக பாடுபட்டார். தனது 50 கால ஆண்டு பொது வாழ்வில், திரு சரத் தனது கடைசி மூச்சு வரை சோசலிச அடிப்படைக் கொள்கைகளை முன்னெடுத்துச் சென்றார்.
திரு சரத் யாதவ் பல தசாப்தங்களாக பீகார் மற்றும் இந்திய அரசியலில் மதிப்புமிக்க பங்களிப்பை வழங்கினார் என்று திரு அமித் ஷா கூறினார். மத்தியப் பிரதேசத்தில் பிறந்த ஸ்ரீ சரத் யாதவ், தனது கடின உழைப்பு மற்றும் கொள்கைகளின்படி வாழ்க்கையை வாழ நிலையான முயற்சிகளை மேற்கொண்டு நாடு முழுவதும் நிரந்தர முத்திரை பதித்துள்ளார். “துக்கத்தின் இந்த நேரத்தில், அவரது குடும்பத்தினருக்கும் ஆதரவாளர்களுக்கும் எனது இரங்கலைத் தெரிவித்துக் கொள்கிறேன். இறந்த ஆன்மாவுக்கு இறைவன் தனது புனித பாதத்தில் இடம் தரட்டும்” என்று திரு ஷா கூறினார்.
பிரதமர் அலுவலகம்
பராக்ரம தினத்தை முன்னிட்டு நேதாஜி சுபாஷ் சந்திர போசுக்கு பிரதமர் மரியாதை
நேதாஜி சுபாஷ் சந்திர போசின் பிறந்த நாளான இன்று கொண்டாடப்படும் பராக்ரம தினத்தை முன்னிட்டு நேதாஜி சுபாஷ் சந்திர போசுக்கு பிரதமர் திரு நரேந்திர மோடி மரியாதை செலுத்தியுள்ளார்.
ட்விட்டர் பதிவில் பிரதமர் கூறியிருப்பதாவது:
“பராக்ரம தினமான இன்று நேதாஜி சுபாஷ் சந்திர போசுக்கு மரியாதை செலுத்துவதோடு இந்திய வரலாற்றில் அவர் அளித்த ஈடு இணையில்லா பங்களிப்பை நினைவுகூர்கிறேன். காலனித்துவ ஆட்சிக்கு எதிராக அவர் காட்டிய தீவிர எதிர்ப்பினால் அனைவராலும் என்றும் நினைவில் கொள்ளப்படுவார். அவரது சிந்தனைகளால் வெகுவாக ஈர்க்கப்பட்டு, இந்தியா குறித்த அவரது தொலைநோக்குப் பார்வையை நிறைவேற்ற நாம் பணியாற்றுகிறோம்.
மத்திய அமைச்சரவை
இந்தியா மற்றும் சிங்கப்பூர் இடையே விரிவான பொருளாதார ஒத்துழைப்பு ஒப்பந்தத்தை திருத்தம் செய்யும் இரண்டாவது நெறிமுறைக்கு மத்திய அமைச்சரவை ஒப்புதல்
இந்தியா மற்றும் சிங்கப்பூர் இடையே விரிவான பொருளாதார ஒத்துழைப்பு ஒப்பந்தத்தை திருத்தம் செய் வதற்கு ஏற்கனவே கையெழுத்திடப்பட்ட இரண்டாவது நெறிமுறைக்கு பிரதமர் திரு. நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. இந்த ஒப்பந்தம் ஏற்கனவே ஆகஸ்ட் 24, 2018 அன்று கையெழுத்திடப்பட்டது.
பலன்கள்:
இந்தியா மற்றும் சிங்கப்பூர் இடையே உள்ள பொருளாதார ஒத்துழைப்பு மற்றும் இருதரப்பு வர்த்தக உறவினை இரண்டாவது நெறிமுறை வலுப்படுத்தும். விரிவான பொருளாதார ஒத்துழைப்பு ஒப்பந்தத்தின் பயன்பாட்டை மேம்படுத்தவும் இது உதவும்.Top of Form
(Visitor Counter : 74
புவி அறிவியல் அமைச்சகம்
அடுத்த 5 நாட்களுக்கு நாட்டில் எந்தப் பகுதியிலும் அனல் காற்றுக்கு வாய்ப்பில்லை: வானிலை ஆய்வு மையம்
இந்திய வானிலை ஆராய்ச்சித் துறையின் வானிலை முன்னறிவிப்பு மையம் வெளியிட்டுள்ள செய்திக் குறிப்பு:

தற்போதைய வெப்பநிலை நிலவரம் மற்றும் அடுத்த ஐந்து நாட்களுக்கான முன்னறிவிப்பு
நேற்றைய அதிகபட்ச வெப்பநிலை நிலவரம்:
அனல் காற்று:- இல்லை
அதிகபட்ச வெப்பநிலை:- மேற்கு ராஜஸ்தானின் ஒரு சில பகுதிகளில் 19.6.2021 அன்று அதிகபட்சமாக சுமார் 40 டிகிரி செல்சியஸ் வெப்பம் பதிவானது.
நேற்று மிக அதிகமாக மேற்கு ராஜஸ்தானின் கங்காநகரில் 41.3 டிகிரி செல்சியஸ் வெப்பம் பதிவானது.
இன்றைய குறைந்தபட்ச வெப்பநிலை நிலவரம்:
வெப்ப இரவு:- இல்லை
குறைந்தபட்ச வெப்பநிலை:- ஒடிசா, கடற்கரை ஆந்திரப்பிரதேசம், யானம் மற்றும் அந்தமான் நிக்கோபார் தீவுகளின் ஒரு சில பகுதிகளில் குறைந்தபட்ச வெப்பநிலை இயல்பைவிட அதிகமாக  இருக்கும்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://www.pib.gov.in/PressReleasePage.aspx?PRID=1728807
----
(Visitor Counter : 168
வீட்டு வசதி மற்றும் நகர்ப்புற வறுமை ஒழிப்பு அமைச்சகம்
சாலையோர வியாபாரிகளுக்காக பிரத்யேகமாக வடிவமைக்கப்பட்ட கைபேசி செயலி
வீட்டுவசதி மற்றும் நகர்ப்புற விவகாரங்கள் அமைச்சகம் 2023 ஜூன் 1 ஆம் தேதி சாலையோர வியாபாரிகளுக்காக பிரதமரின் ஸ்வநிதி திட்டத்தில் பிஎம் ஸ்வநிதி  என்ற கைபேசி செயலியை அறிமுகப்படுத்தியுள்ளது. இந்தச் செயலியின் உதவியுடன், சாலையோர வியாபாரிகள் பிரதமரின் ஸ்வநிதி திட்டத்தின் கீழ் கடன்கள் மற்றும் பரிந்துரை கடிதம்  பெற விண்ணப்பிக்கலாம். சாலையோர வியாபாரிகள் தங்களது ஸ்வநிதி கடன் விண்ணப்ப நிலையையும் இதில் சரிபார்க்கலாம்.
பிரதமரின் ஸ்வநிதி திட்டம் சாலையோர வியாபாரிகள் தங்கள் வணிகங்களுக்காக பிணையற்ற செயல்பாட்டு மூலதனக் கடனை எளிதாக வழங்கும் நோக்கத்துடன் தொடங்கப்பட்டது. ஜூலை 20, 2023 நிலவரப்படி, 38.53 லட்சம் சாலையோர வியாபாரிகளுக்கு ரூ.6,492.02 கோடி மதிப்பிலான 50.63 லட்சம் கடன்கள் இத்திட்டத்தின் கீழ் வழங்கப்பட்டுள்ளது.
பிரதமரின் ஸ்வநிதி திட்டத்தின் பயன்கள் நகர்ப்புறங்களில் வணிகம் செய்யும் அனைத்து சாலையோர வியாபாரிகளுக்கும் கிடைக்க வழிவகை செய்யப்பட்டுள்ளது. மேலும், இத்திட்டத்தின் கீழ் கடன் வழங்குவது டிசம்பர் 2024 வரை நீட்டிக்கப்பட்டுள்ளது.
இத்தகவலை மத்திய வீட்டுவசதி மற்றும் நகர்ப்புற விவகாரங்கள் துறை இணையமைச்சர் திரு கவுஷல் கிஷோர் மக்களவையில் எழுத்துப்பூர்வமாக அளித்த பதிலில் தெரிவித்துள்ளார்.
சிறப்பு சேவைகள் மற்றும் கட்டுரைகள்
100-வது மனதின் குரல்
மனதின் குரல் எனப்படும் மன் கி பாத் உரையில் தமிழ்நாடு குறித்து பிரதமர் அதிகளவில் குறிப்பிட்டுள்ளார்
பிரதமர் நரேந்திர மோடி, அகில இந்திய வானொலியின் மூலம் நாட்டு மக்களுடன் தமது கருத்துக்களை பகிர்ந்து கொள்ளும், மன் கி பாத் எனப்படும் மனதின் குரல் நிகழ்ச்சி இம்மாதத்தில் 100-வது அத்தியாயத்தை நிறைவு செய்ய உள்ளது. இதுவரை ஒலிபரப்பான உரைகளில் பிரதமர் திரு நரேந்திர மோடி, தமிழ் கலாச்சாரம் மற்றும் தமிழ் மொழி தொடர்பாக மிக அதிகளவில் குறிப்பிட்டுள்ளார். பிரதமரின் வானொலி உரையில் அதிகளவில் குறிப்பிடப்பட்ட மாநிலங்களில் தமிழ்நாடும் ஒன்றாகும்.
தமிழ் இலக்கியம் மற்றும் தமிழ் மொழியின் ஆழம் தொடர்பாக நாட்டு மக்களுக்கு எடுத்துரைக்க இந்த தளத்தை பிரதமர் அதிகம் பயன்படுத்தி உள்ளார்.
தமிழ் கலாச்சாரம் மற்றும் தமிழ் மொழி தொடர்பாக தமது மகிழ்ச்சியை வெளிப்படுத்தியுள்ள பிரதமர் திரு நரேந்திர மோடி, உலகின் பழமையான மொழி நமது நாட்டில் தோன்றியது என்பதை நினைத்து ஒவ்வொரு இந்தியரும் பெருமைகொள்ள வேண்டும் என்று பெருமிதத்துடன் வலியுறுத்தியுள்ளார். அழகான மொழியாகவும், உலகப் புகழ்பெற்ற மொழியாகவும் உள்ள தமிழ் மொழியைக் கற்கவில்லை என்பதற்காக வருத்தம் அடைவதாகவும் பிரதமர் தமது உரையில் தெரிவித்துள்ளார்.
மனதின் குரல் உரையின் பல அத்தியாயங்களில் பிரதமர் திரு நரேந்திர மோடி, தமிழ் மக்கள் செலுத்தும் சிறந்த தாக்கம் மற்றும் பங்களிப்புகள் தொடர்பாக பல்வேறு உதாரணங்களைப் பகிர்ந்துள்ளார்.
வேலூரில் நாக நதியை மீட்டெடுத்து சீரமைக்க 20 ஆயிரம் பெண்கள் இணைந்து செயல்பட்டது, தூத்துக்குடி மாவட்டத்தில் புயல் தாக்கத்தைக் குறைத்து மண்வளத்தைக் காக்க பனைமரங்கள் நடப்படுவது போன்ற கூட்டு முயற்சிகளை மனதின் குரல் நிகழ்ச்சியின் மூலம் பிரதமர் வெளிப்படுத்தி பாராட்டு தெரிவித்தார்.
பள்ளி உள்கட்டமைப்பு வசதிகளை மேம்படுத்த சீரமைக்க தாராளமாக பணம் வழங்கிய திருப்பூர் மாவட்டத்தைச் சேர்ந்த தாயம்மாள் குறித்தும் மனதின் குரல் நிகழ்ச்சியில் பிரதமர் பேசியுள்ளார்.
வாழ்க்கைக்கு வழிகாட்டியாகவும் தமிழின் அடையாளச் சின்னமாகவும் விளங்கும். திருக்குறளின் உலகளாவிய புகழ் தொடர்பாகவும் பிரதமர் குறிப்பிட்டுள்ளார்.
மன் கி பாத் எனப்படும் மனதின் குரல் மூலம், பிரதமர் திரு நரேந்திர மோடி, தமிழ் கலாச்சாரம் மற்றும் தமிழ் மொழியை தொடர்ந்து ஊக்குவித்து அதன் செழுமையை வெளிப்படுத்தி வருகிறார். அத்துடன் தமிழின் ஆழத்தையும், சிறப்பையும் பாராட்டி அதை ஆராயும் ஆர்வத்தை மற்றவர்களுக்கு பிரதமர் ஏற்படுத்தி வருகிறார்.
சட்டம் மற்றும் நீதித்துறை அமைச்சகம்
கொல்கத்தா உயர்நீதிமன்றத்தின் தலைமை நீதிபதியாக திரு ராஜேஷ் பிந்தால் நியமனம்
கொல்கத்தா உயர்நீதிமன்றத்தின் தலைமை நீதிபதியாக இருந்த திரு தோத்தாதில் பாஸ்கரன் நாயர் ஓய்வு பெற்றதை தொடர்ந்து, கொல்கத்தா உயர்நீதிமன்றத்தின் மூத்த நீதிபதி திரு ராஜேஷ் பிந்தால் தலைமை நீதிபதியாக 2021 ஏப்ரல் 29ம் தேதி முதல் பணியாற்ற குடியரசுத் தலைவர், அரசியல் சாசனத்தின் 223 வது பிரிவின் கீழ் தனக்கு வழங்கப்பட்ட அதிகாரத்தை பயன்படுத்தி நியமனம் செய்துள்ளார்.
இது தொடர்பான அறிவிப்பை மத்திய சட்ட அமைச்சகத்தின் நீதித்துறை இன்று வெளியிட்டுள்ளது.
நீதிபதி திரு ராஜேஷ் பிந்தால், பி.காம். எல்எல்.பி கடந்த 1985 ஆம் ஆண்டு செப்டம்பர் 14ம் தேதி வழக்கறிஞராக பதிவு செய்தார். பஞ்சாப் மற்றும் ஹரியானா உயர்நீதிமன்றம், மத்திய நிர்வாக தீர்ப்பாயம், வரிவிதிப்பு, அரசியல் சாசனம், சிவில் மற்றும் அரசு வழக்குகளில் இவர் வழக்கறிஞராக பணியாற்றினார். வரிவிதிப்பு விஷயங்களில் இவர் நிபுணத்துவம் பெற்றவர்.
வருமானவரித்துறை மற்றும் மத்திய, மாநில அரசு அமைப்புகளில் இவர் வழக்கறிஞராக பணியாற்றியுள்ளார். கடந்த 2006ம் ஆண்டு மார்ச் 22ம் தேதி இவர் பஞ்சாப் மற்றும் ஹரியானா உயர்நீதிமன்றத்தின் நீதிபதியாக நியமிக்கப்பட்டார். கடந்த 2018ம் ஆண்டு இவர் ஜம்மு காஷ்மீர் மற்றும் லடாக் யூனியன் பிரதேசங்களின் பொது நீதிமன்றத்துக்கு மாற்றப்பட்டார்.
கடந்த 2020ம் ஆண்டு அதே நீதிமன்றத்தில் பொறுப்பு தலைமை நீதிபதியாக நியமிக்கப்பட்டார். கடந்த ஜனவரி மாதம் இவர் கொல்கத்தா உயர்நீதிமன்றத்துக்கு மாற்றப்பட்டார்.
----
(Visitor Counter : 144